**Grastyán 100 Interdiszciplináris Konferencia**

Helyszín: 7624 Pécs, Ifjúság útja 6. PTE BTK-TTK „A” épület

Időpont: 2024. április 19–20.

2024. április 19–20. között Grastyán Endre orvos, idegfiziológus (1924–1988) születésének századik évfordulója alkalmából szakkollégiumunk nagyszabású konferenciát rendezett, hogy méltóképpen emlékezzünk meg szakkollégiumunk névadójáról. A magyar és nemzetközi előadókat egyaránt megjelenítő konferencia elsődleges célja a professzor emléke előtt való tisztelgés, illetve az ő szellemiségének – interdiszciplinaritás, közérthető tudásátadás – továbbvitele volt. Ennek megfelelően előadóink tizenhárom szekcióban mutathatták be kutatásaikat, amik a történettudomány, orvostudomány, pszichológia, irodalomtudomány, régészet, neveléstudomány, illetve a filmtudomány területét fedték le. A tudományos szekciók mellett az érdeklődők társasjáték-tesztelésbe és kerekasztalbeszélgetésekbe is becsatlakozhattak.

A konferencia nyitóeseményén a jelenlevők egy kisfilm segítségével ismerhették meg Grastyán Endre eszmeiségének lényegét, ezt követően *dr. habil. Glózer Rita* egyetemi docens angol nyelvű előadását hallgatták meg, melyben a PTE BTK Kommunikáció- és Médiatudományi Tanszékének vezetője az újságírás és a közösségi média közötti kapcsolat egyes aspektusaira világított rá. A nyitóelőadás után indultak el a tudományos szekciók, amelyek két különböző helyszínen, párhuzamosan zajlottak.

A *dr. Péczely László*, a PTE ÁOK Élettani Intézetének docense által elnökölt első blokkban az orvostudományok prevencióval kapcsolatos előadásait hallgathatták meg az érdeklődők. Elsőként *Czebe Erika Anikó* lépett a pulpitushoz, előadásában a leptin rezisztens állapotmodellben vizsgálva mutatta be a kalóriakorlátozás és a tréning hatásait a leptin hatékonyságára vonatkozóan. Őt *Soponyai János* követte, aki a prevenciós stratégiák kialakítása során alkalmazható ájurvédikus testalkatelemzés lehetőségeiről értekezett. A következő előadó, *Herrfurth Hanna Beatrix* az anyatejes túltáplálás hosszútávú hatásait ismertette a felnőtt utód testtömegének szabályozásával összefüggésben. *Szigeti Lilla* bemutatójában a neuropeptid Y szerepét mutatta be a korfüggő elhízás és az időskori anorexia tükrében. A szekció utolsó előadójaként *dr. Bognár Dávid* előadását hallgathatták meg *A trauma során fellépő diffúz axonkárosodás perilézionáris vizsgálata DTI modalitással* címmel.

A gyógyszerésztudományi előadásokat *dr. Pétervári Erika* intézetigazgató-helyettes (PTE ÁOK Transzlációs Medicina Intézet) moderálásával kísérhették figyelemmel az érdeklődők. *Tari Enikő* a prerekvizit kötési módok feltárásáról beszélt abból a megközelítésből, hogy a gyógyszerek hatásmechanizmusa e szempontból hogyan jellemezhető. Utána *Hampuch Ádám* következett, aki a kén-hidrogén gáztranszmitter öregedési folyamatokra gyakorolt hatását mutatta be. *Nagy Anett* előadásában Pseudomonas aeruginosa baktérium kapcsolatát ismertette a kakukkfű, a szegfűszeg, a borsmenta és a teafa illóolajával. Zárásként *dr. Ormai Edit* következett az antibiotikum-rezisztenciák és efflux-pumpák bemutatásával, valamint azok illóolajokkal fennálló viszonyával.

A soron következő szekcióban a molekuláris orvostudomány képviselői kaptak helyet, az angol nyelvű blokkot *dr. Ollmann Tamás* docens (PTE Általános Orvostudományi Kar Élettani Intézet) vezette. A modult *Oumaima El Alaoui El Abdallaoui* nyitotta, aki cukorbetegek koszorúér-beavatkozásánál használt kettős trombocitagátló kezelés mértékének csökkentéséről nyújtott áttekintést. *Kazushi Ogasawara* a hőmérsékletfüggő vazomotorikus válaszokat tárta a hallgatóság elé a kén-hidrogénnel való érintkezés összefüggésben. Utána *Lüvi Adél* következett, aki prezentációját *Astrocyte-activated NLRP3 inflammasome promotes brain metastasis formation* címmel tartotta meg. A blokk következő szereplője *Gárdos Bíbor* volt, értekezésében az emberi anyatej oligoszacharidjainak beadását ismertette a bakteriális endotoxinnal kiváltott lázzal fertőzött egerek esetében. A záró előadást *dr. Pólai Fanni* tartotta az alarin étvágycsökkentő hatásának témakörében.

A szintén angol nyelven zajló újabb szekció *dr. Balaskó Márta*, a PTE ÁOK Transzlációs Medicina Intézetének igazgató-helyettesének moderálásával az oftalmológia – szemészet – témakörében folyt. *Lina Li* a PACAP-38 védelmi hatását tárta a hallgatók elé a 2-es típusú cukorbetegség retinát érintő betegségeinek viszonylatában. *Molitor Dorottya* kutatása során a várandósság közbeni dohányzás negatív hatásait vizsgálta a koraszülöttségi retinopátia tükrében. Őt *Patkó Evelin* követte, aki a kis dózisú neuropeptid hatását figyelte meg glaukómás patkányok modelljén. Végezetül *dr. Jason Sparks* szekciót záró előadását *PACAP contributes to the maintenance of endotoxin fever through the regulation of pyrogenic cytokines and cyclooxygenase-2* címmel kísérhették figyelemmel.

A történettudományi és régészeti előadásokat tartalmazó első szekció *Strasszer László* tanársegéd (PTE Bölcsészet- és Társadalom Tudományi Kar Régészet Tanszék) elnökletével zajlott, az elsőként felszólaló *Varga Bálint* a Kárpát-medence nyugati felében feltárt hun-kori íjászfelszerelésekről adott elő. Az őt követő *Csomor Csilla Mária* a régészeti kutatáskban megjelenő ötvöstechnikai ismereteket vázolta fel a szegedi-nagyszéksósi lelet három veretének segítségével. *Konkoly Sándor* ezután *A Harsány-hegyi csata „főpróbája”, avagy: hajsza Miksa Emánuelért* nevet viselő prezentációjával állt a pulpitushoz, őt *Farkas Róbert Tamás* követte, aki a délszláv háború során ostromlott Szarajevó természetrajzát ismertette. A szekció utolsó előadója, *Csapó Áron Sebestyén* az ezredforduló előtt megjelent filmek különböző terein keresztül tárta az érdeklődők elé az úgynevezett nem-helyek fogalmát.

A következő, pszichológiai témájú modul *dr. Kocsor Ferenc*, PTE BTK Kognitív és Evolúciós Pszichológia Tanszékének tudományos főmunkatársa által került levezénylésre. Az nyitó előadó, *Luksik Laura* az önértékelésre hatást gyakorló krónikus betegségek vizsgálatának eredményeiről nyújtott tájékoztatást. *Tüske Bíborka Sára* és *Szatmári Cintia* a magyar kulturális történelmi sémákról adott áttekintést, míg *Balogh Vivien* azt vizsgálta, hogy a vér-sérülés-injekció fóbiával milyen kapcsolatban áll az undor jelensége. *Csapó Gyöngyvér* pedig arról értekezett, hogy a munkahelyi bántalmazás pszichoszociális függvénye és a vezetői stílusok között milyen összefüggések állapíthatók meg.

A második – immár angol nyelvű – pszichológiai szekciót szintén *dr. Kocsor Ferenc* moderálta. Itt elsőként *Joelle shadi fawaz Haddadin* kapott szót, prezentációjában a nárcizmus gyökereit vette górcső alá a korai maladaptív sémákon keresztül. *Diana Sultan* kultúrákon átívelő kutatásában tárta fel a menstruációs tapasztalatokat, míg *Daniella Haitham Nabeel Nassar* a nárcisztikus személyek viselkedése, illetve az önbecsülés, az érzelmi depriváció és a depresszió közti viszonyt mutatta be.

A *dr. Fritz János Ádám* (PTE Grastyán Endre Szakkollégium) által elnökölt modernkori történelmi blokkot *Borjáti Balázs* nyitotta meg, aki a szigetvári zsidó származású fényképészek 1870-es évektől 1945-ig terjedő tevékenységébe engedett betekintést. A szintén a magyarországi zsidósággal foglalkozó *Győrfi Gergely* a kaposvári izraelita közösség második világháború utáni kártalanítását vizsgálta. Őket *Kovács Tibor* követte, aki Soltra Elemér pécsi illetőségű festőművész életében bekövetkezett fordulópontokat ismertette. *Zsíros Ádám* *Bodó Jenő cselekvési környezetének vizsgálata visszaemlékezéseinek fényében* címmel tárta a hallgatóság elé kutatását, *Kopunovic Dávid* pedig a politikai impotencia fogalmi kereteit járta körül. Az első napot záró szekcióban utolsóként *Bércesi Richárd* kapott szót, előadásában az Első Dunagőzhajózási Társaság épített örökségeit vette sorra a pécsi bányavidék területén.

A második napot egy angol nyelvű történettudományi-régészeti modul nyitotta, ennek moderálását *Varga Tímea* a Grastyán Endre Szakkollégium titkára végezte. *Németh Roland* a korai római birodalmi korszak síremlékeiről tartott előadást, *Mourhaf Karmoushi* pedig As Suwayda, mai szíriai településének római és bizánci kori építészeti leleteit világította meg. *Kovács Dániel László* a reformkor előtti helyi elit definiálásának kérdését járta körül, tőle *Pintér Tamás* vette át a szót, aki az 1790–1849 közötti Baranyában tapasztalható megyei tisztségek elvesztésének okait és következményeit helyezte bemutatójának fókuszába.

Az ugyancsak angol nyelven zaj második modernkori történeti szekciót *Kovács Dániel László* a PTE Bölcsészet- és Társadalomtudományi Karának tanársegédje moderálta. *Pető Balázs Lajos* prezentációjában Joseph de Maistre és a felvilágosodás szellemiségének kapcsolatát vette közelebbről szemügyre, utána *Raposa Vivien Kitti* a trianoni szerződés ellen tiltakozó pécsi lakosok és egyetemisták történetét tárta fel. Ezután *Varga Tímea* a máltai függetlenségi törekvéseket vette górcső alá, majd *Fiser Bence* a peresztrojka fogalmának meghatározásával zárta a modult.

A soron következő neveléstudományi szekciót *prof. dr. Steklács János*, a PTE BTK Nevelés- és Oktatáselméleti Tanszékének vezetője bonyolította le. Nyitásként *Béres András* a magyarországi szabadulószobákban rejlő tanulási lehetőségekről értekezett, *Hont Zsanett* a történelem tanulásának alternatív aspektusait mutatta be, *Zömbik Flórián* pedig *A tanár – a legfőbb faktor* címen tartotta előadást a pedagógusi attitűd jelenőségéről. *Lampek Sz. Bettina* a különböző történelmi korszakokban megjelenő társasjátékokat helyezte megvilágításba, zárásként *Nagy Borbála* a tantervek és tankönyvek tükrében mutatta be a mikrotörténet szerepét a 20. századi történelem tanításában.

A konferencia vegyes bölcsészettudományi szekciójában *Pintér Tamás,* a Magyar Nemzeti Levéltár Baranya Megyei Levéltárának segédlevéltárosa vezette a moderálást. Az első előadó, *Hegedűs Ferenc* Az északi című 2022-es film pszichoanalitikus értelmezéseiről tartott tájékoztatást. Őt *Fenyő Dániel* követte, aki Hajas Tibor művészeti pályáján keresztül láttatta a börtöntapasztalat eltörlésének és az integrálásnak a kérdéskörét. Utána *Ignácz Barbara* a német irodalom és film szörny-koncepciójáról tartott bemutató, végezetül *Kovács Veronika* az autopatográfiáról és a kortárs betegségnarratívákról számolt be értekezésében.

A harmadik pszichológiai blokkban – *dr. habil. Bálint Ágnes*, a PTE BTK Nevelés- és Oktatáselméleti Tanszékének docense moderálásával – elsőként *Bede Melinda* kapott szót, aki az időskor szubjektív megélését vizsgálta meg közelebbről a lakóhelyi társas körülményekre helyezett nagyobb hangsúllyal. *Vég Dorina Mirtill* lépett utána a pulpitushoz *A borderline szelf-szerveződés nyelvi markerei* nevű prezentációjával, utána *Pál Blanka Izabella* a morbid kíváncsiság és a true crime hatását ismertette a figyelem és a stresszkezelés viszonylatában. *Tar Sarolta* a futók körében vizsgálta a nem funkcionális túlterhelést, különös tekintettel a mentális tünetek kérdéskörére. A záró előadást *Trixler Bettina* tartotta, aki arról nyújtott tájékoztatást, hogy milyen okok vezetnek a sürgősségi ellátást igénybevételéhez az autizmus spektrum zavarok esetében.

A konferencia során az érdeklődők két kerekasztalbeszélgetésen is részt vehettek. Elsőként a Grastyán Endre Szakkollégiumon belül működő Pszichobiográfiai Műhely mutatkozott be *dr. habil. Rab Virág* docens és szakkollégiumi vezetőtanár (PTE BTK Történettudományi Intézet), illetve *dr. habil. Bálint Ágnes* vezetésével. Az eszmecserén részt vett még *Czina Sára*, *Dénes Csaba*, *Hegedűs András*, *Kincses Szabolcs*, *Mózer Máté*, *Tüske Bíborka Sára* és *Vörös Zsolt*. A második beszélgetésen az ugyancsak szakkollégiumi kereteken belül szerveződő Fenntartható Fejlődés Műhely ismertette munkásságát *dr. habil. Rab Virág*, *Czina Sára*, *Jancsó Borbála Anna*, *Jancsó Barnabás*, *Kiss András Máté*, *Monori Zalán* és *Varga Tímea* részvételével.

Szintén nyílt lehetőség kötetlenebb programok látogatására is: a szombati nap folyamán az érdeklődők két társasjátékkal is megismerkedhettek, valamint betekintést kaphattak a játékfejlesztés menetébe is. *Nagy Balázs* a *Korfű* nevet viselő kooperatív társasjátékával érkezett a konferenciára, amelynek kidolgozásában a szakkollégium tagja is szerepet vállaltak. *Tóth Balázs* pedig a *Hősök csatája* táblajátékának történetébe és fejlesztésébe avatta be az érdeklődőket. Természetesen, bemutatások során a játékok kipróbálására is nyílt lehetőség.

A tudományágak közötti átjárhatóság elve mentén szervezett konferenciának köszönhetően az eseményre ellátogató előadók és érdeklődők számos területen bővíthették ismereteiket. Az egyes előadások után lehetőség nyílt a kérdések és reflexiók megfogalmazására, ily módon tudományos diskurzus is kialakult a felek között. Ezek a tartalmas eszmecserék hozzájárulhattak ahhoz, hogy a fiatal kutatók más nézőpontból is láthassák saját eredményeiket. kiegészítve azt az elhangzott javaslatokkal és újfajta szempontokkal. A konferencia jelentőségét jelzi a számos külföldi előadó megjelenése, akik szintén megismerkedhettek a grastyáni örökséggel, tovább terjesztve a tudományköziség és a közérthető tudományos párbeszéd ethoszát.